|  |  |  |
| --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ & ΘΡΗΣΚΕΥΜΑΤΩΝΠΕΡΙΦΕΡΕΙΑΚΗ ΔΙΕΥΘΥΝΣΗ ΠΡΩΤΟΒΑΘΜΙΑΣ & ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΑΤΤΙΚΗΣ**49η ΠΕΡΙΦΕΡΕΙΑ** **ΔΗΜΟΤΙΚΗΣ ΕΚΠΑΙΔΕΥΣΗΣ ΑΤΤΙΚΗΣ** ΣΧΟΛΙΚΟΣ ΣΥΜΒΟΥΛΟΣ Δρ. ΑΝΔΡΕΑΣ Ν. ΖΕΡΓΙΩΤΗΣ |  | **Διόνυσος, 4 Μαΐου 2017****Αριθμ. Πρωτ.: Φ3.Α/ 145****ΠΡΟΣ** **κ.κ. Διευθυντές και Διευθύντριες** **των Σχολείων της 49ης****Περιφέρειας Δ.Ε. Αττικής**Κοιν.κ. Προϊστάμενο Επιστημονικής & Παιδαγωγικής Καθοδήγησης Αττικής |
| Ταχ. Δ/νση | : Πλαστήρα Νικολάου, 50 |
| Τ.Κ.-Πόλη | : 14576, Διόνυσος |
| Τηλέφωνο | : 2108145999 |
| Ηλ. Δ/νση | : symdim-anatt49@sch.gr |
| **Ιστολόγιο** | **:** [**www.49epa.weebly.com**](http://www.49epa.weebly.com) |
| Πληροφορίες | : Kωνσταντίνα Χανδρά  |
| Τηλ.   | : 210 24 61 598 213 213 9934 |
| Ηλ. Δ/νση | : ssymbouloi@gmail.com  |

**Θέμα: «Δράσεις σχολείων της 49ης Εκπαιδευτικής Περιφέρειας Αττικής σχ. έτους 2016-17 για την ψυχοπαιδαγωγική υποστήριξη της μετάβασης μαθητών της ΣΤ΄ τάξης από το Δημοτικό στο Γυμνάσιο».**

Αγαπητές & αγαπητοί συνάδελφοι, βαδίζοντας προς τη λήξη της τρέχουσας σχολικής χρονιάς έχουμε να φροντίσουμε πάρα πολλά ζητήματα που αφορούν στον προγραμματισμό και την καλή λειτουργία της επόμενης. Μεταξύ άλλων, οι μαθητές και οι μαθήτριες των ΣΤ΄ τάξεων, οι οποίοι μαζί με την παιδική τους ηλικία ετοιμάζονται να αποχαιρετίσουν και την ασφάλεια του Δημοτικού σχολείου, έχουν ανάγκη από τη δική μας υποστήριξη και βοήθεια στην πορεία μετάβασής τους προς τη νέα τους σχολική βαθμίδα. Για το σκοπό αυτό κάθε Δημοτικό σχολείο πρέπει να σχεδιάσει και να υποστηρίξει συντονισμένα ψυχοπαιδαγωγικές δράσεις για τους μαθητές και τις μαθήτριές του που αποφοιτούν. Όπως κάθε χρόνο στην 49η Περιφέρεια οι Διευθυντές, οι συνάδελφοι των ΣΤ΄ τάξεων και οι Σύλλογοι Διδασκόντων συλλογικά σε κάθε σχολείο ας πάρουν πρωτοβουλίες για το σκοπό αυτό.

Σας καλώ όλες/ους, να αναπτύξετε πρωτοβουλίες, συνεννοήσεις και να επιδιώξετε επαφές με τους συναδέλφους της Β/θμιας, ώστε να δρομολογήσετε άμεσα τις δράσεις του σχολείου σας προς την κατεύθυνση αυτή, αξιοποιώντας και την εμπειρία που αποκτήθηκε από την εφαρμογή ανάλογων δράσεων κατά τα προηγούμενα σχολικά έτη. Κάθε σχολική μονάδα, αξιολογώντας τις ιδιαίτερες συνθήκες και ανάγκες της περιοχής και των σχολείων, θα σχεδιάσει και θα υλοποιήσει προγραμματισμένα τις δράσεις αυτές.

Ενδεικτικά προτείνουμε, με βάση και την εμπειρία των προηγούμενων ετών, τη **διοργάνωση κοινών αθλητικών αγώνων** στο πλαίσιο του μαθήματος της Φυσικής Αγωγής από κοινού με την Α΄ ή και τη Β΄ τάξη του Γυμνασίου τόσο στο χώρο των Δημοτικών όσο και των Γυμνασίων, τη **διοργάνωση κοινών σκακιστικών αγώνων** με τη συμμετοχή των συλλόγων γονέων και κηδεμόνων σε ώρες εκτός μαθημάτων, τη **διοργάνωση κοινών ρητορικών αγώνων** σε συνεργασία με τους συναδέλφους καθηγητές, **κοινές δραστηριότητες καλλιτεχνικού περιεχομένου** με συμμετοχή των αντίστοιχων ειδικοτήτων και ανοιχτές εκθέσεις υλικού, **επισκέψεις των τμημάτων της ΣΤ΄ τάξης στο Γυμνάσιο** με τη συνοδεία των δασκάλων και των Διευθυντών για γνωριμία με τους καθηγητές και τη **συνδιοργάνωση κοινών μαθημάτων σε αίθουσες του Γυμνασίου**. Η γλώσσα, τα μαθηματικά, η φυσική, η ιστορία, οι ξένες γλώσσες και γενικά όλα τα μαθήματα που διδάσκονται από κοινού στις δύο βαθμίδες προσφέρονται για αυτές τις συνδιδασκαλίες. Ακόμα, χρήσιμη θα είναι και η **ενημέρωση των μαθητών** για το Ωρολόγιο Πρόγραμμα και τις συνθήκες λειτουργίας γενικότερα του Γυμνασίου καθώς και **ενημερωτικές ομιλίες για τους γονείς των μαθητών της Στ΄ Δημοτικού**, σε συνεργασία με τους συναδέλφους της δευτεροβάθμιας.

Σκόπιμο είναι οι δράσεις αυτές να δημοσιοποιούνται σε όλους τους γονείς καθώς και στην τοπική κοινωνία και να κοινοποιούνται και σε εμάς, ώστε να υπάρχει και προβολή τους μέσα από την ιστοσελίδα της 49ης Περιφέρειας. Σας εύχομαι καλή επιτυχία και θα είμαι όπως πάντα αρωγός σε όλες τις προσπάθειές σας και για το σκοπό αυτό.

 Ο Σχολικός Σύμβουλος

Ανδρέας Ζεργιώτης